google/wiki40b huggingface dataset:
Nonnebakken

Nonnebakken er navnet på et høydedrag i Odense, Danmark. På denne har ligget en av de fire danske ringborgene fra vikingtiden. Anlegget er meget strategisk plassert for å kontrollere trafikken på Odense å.
Navnet refererer til et kloster for benediktinernonner som lå her. Dette eksisterte fram til slutten av 1100-tallet, da nonnene flyttet til Dalum, som den gang lå sørvest for Odense by. Ringvollen er synlig på et kopperstikk som viser et panorama av Odense, i verket Civitates Orbis Terrarum som ble utgitt i Köln i 1612-18. Restene av anlegget ble antakelig for det meste ødelagt ved byggearbeider på slutten av 1800 tallet.

Utgravninger

Det er rapportert inn funn fra området siden slutten på 1700-tallet, men området ble først ordentlig kartlagt i 1953. Ved graving for kabelgrøfter i 1988 kom man på vollgraven, som hadde vært ca. fire meter bred og to meter dyp. Hele anlegget har vært ca. 120 meter i diameter, og dateres til 980 – 1000, altså samtidig med de andre anleggene. Det er hittil ikke funnet spor av bygninger i anlegget.
Herman Bohn

Jordbruker i Estland

I perioden 1727–31 kjøpte han flere jordegods i Estland og slo seg ned på Maart ved Reval (Tallinn). I 1731 tok han avskjed fra sine stillinger, og valgte i stedet å konsentrere seg om have- , gård- og skogbruk. Somrene tilbrakte han på Maart og vintrene i Reval. 
Bohn stod i tett forbindelse med teologen August Hermann Francke og presten Nikolaus Ludwig von Zinzendorf. For egne penger lot han i årene 1736–39 den første estiske bibel trykke i Halle i 6000 eksemplarer. To år senere utkom den også med kobberstikk. 
Bohn døde i Reval og ble begravet i domkirken samme sted.
Neohoplonotus

Utseende

Ganske små, svartbrune trebukker. Antennene er vanligvis omtrent så lange som kroppen. Dekkvingene er ovale uten markerte "skuldre", mne med et par spisse, bakoverrettede pigger i den bakre delen.. Beina er forholdsvis korte og kraftige.

Levevis

Disse billene har larver som lever i død ved av løvtrær, ofte like under barken.

Utbredelse

Arten er utbredt i Chile.
VG

Historie

Den første avisen med dette navnet ble startet i 1868, men den gikk konkurs. 
Medlemmer av Hjemmefronten startet opp en ny avis med samme navn kort tid etter slutten på annen verdenskrig i 1945. Første nummer av den gjenoppstartede avisen kom ut 23. juni 1945. Avisen er partipolitisk uavhengig. VG gikk over til tabloidformat 2. januar 1963.
Onsdag 1. juni 2005 lanserte avisen et eget sportsbilag, VG Sporten, på rosa papir fem dager i uken. Sportsbilaget kom syv dager i uken fra februar 2006.
Lørdag 22. oktober 2005 lanserte VG et eget helgemagasin, VG Helg. Dagen før relanserte Aftenposten A-magasinet. Høsten 2007 kom søndagsmagasinet «7» som bilag til søndagsavisen.
VG har vært den mestvinnende avisen i konkurransen «Årets bilde», som arrangeres av Pressefotografenes Klubb hvert år. VG har 21 fast ansatte fotografer, flere enn noen annen norsk avis.
VG er heleid av Schibsted Norge, som også eier Aftenposten og flere regionaviser. Schibsted Norge eies igjen av det børsnoterte selskapet Schibsted ASA.

VG Nett og VG+

VG Nett, VGs nettavis, publiseres av VG Multimedia, et heleid datterselskap av Verdens Gang. Dette er den største norskspråklige nettavisen, foran Dagbladet.no. VG Nett har også ett av Norges største debattforum, VG Nett Debatt. I 2011 ble redaktøransvaret for VGs papirutgave og VG Nett samlet hos Torry Pedersen. VG Nett har 1,6 millioner daglige lesere.
Som første norske avis lanserte VG i desember 2010 en egen utgave spesiallaget for iPad, under navnet VG+. Man får tilgang til denne VG-utgaven ved å laste ned en egen app fra AppStore. VG+ kommer med to daglige utgaver. Om morgenen lanseres en utgave med vekt på nyheter, senere på dagen en utgave med mer vekt på underholdning. Ved lanseringen var VG+ gratis, men ble senere slik at man må betale for å lese den.

VGTV

VGTV er VG Netts reklamefinansierte nettbaserte TV-kanal. Redaktør for VGTV er Helje Solberg.

Trykking

Verdens Gang overtok i 1945 Tidens Tegns trykkeri. Den har siden 1962 blitt trykket av Schibsted Trykk.

Reklame

Reklamefilmene med «Nordlendingen» ble produsert av Dinamo i 2004 og 2005. De ble regissert av Ivar Vereide, og hadde Egil Birkeland i hovedrollen. Over 20 forskjellige variasjoner med den snakkesalige nordlendingen i en badstue ble sendt på TV. «Nordlendingen» ble nominert til Gullfisken for mars 2005.
Ivar Vereide endret slagordet til VG fra«"Kanskje Norges viktigste avis» til «Dagen blir ikke den samme uten» på 90-tallet.
Yann-Erik de Lanlay

Karriere

de Lanlay er født i Norge og har fransk far og norsk mor. Han begynte å spille fotball i Vaulen IL da han var fem år gammel. Han ble hentet inn til Statoil fotballakademi i 2006, hvor han deltok sammen med blant annet Markus Henriksen, Ruben Gabrielsen og Christian Landu Landu. I 2007 ble han tatt opp på Vaulens juniorlag, før han sommeren 2007 signerte for Viking.

Rosenborg

17. juli 2015 offentliggjorde RBKs hjemmesider at spilleren var klar for en overgang til klubben.
I sesongen 2015 var han med å vinne både Tippeligaen og Cupfinalen.
I sesongen 2016 var han med å vinne både Tippeligaen og Cupfinalen.
I sesongen 2017 var han med å vinne Eliteserien.
I sesongen 2018 var han med å vinne Eliteserien og Cupfinalen.

Landslaget

8. januar 2013 fikk han sin første landskamp for Norge mot Sør-Afrika. 15. januar 2014 scoret han sitt første landslagsmål mot Moldova.
Lopinga achine

Utseende

En middelsstor (vingespenn 42 – 50 mm), brun sommerfugl. Oversiden er brun, forvingen med 4-6 store, svarte, gulkantede flekker, kakvingen med 2-6 flekker. Vingenes underside er mørkebrun med en ujevn, hvit tverrstripe. Utenfor denne stripen sitter flekker som på oversiden, men de på undersiden er større og har hvit kjerne.

Levevis

Sommerfuglen flyr i juni – juli langs skogkanter og lysninger i skogen. Larvene lever på gressene kalkgrønnaks (Brachypodium pinnatum) og lundgrønnaks (Brachypodium sylvaticum). Den ser ut til å være sjelden nesten overalt, og bestandene har gått mye tilbake.
Gamba

Gamba, Gangba eller Gampa (tibetansk: གམ་པ་རྫོང, Wylie: gam pa rdzong, kinesisk: 岗巴县; pinyin: Gǎngbā Xiàn) er et fylke i prefekturet Shigatse i den autonome region Tibet i Folkerepublikken Kina.
Fylket hadde 9 090 innbyggere i 1999.
Misty Coast

Misty Coast er en norsk popduo fra Bergen. Duoen består av Linn Frøkedal og Richard Myklebust som begge spiller i bandet The Megaphonic Thrift.
I september 2017 ga de ut debutalbum Misty Coast som ble produsert av Matias Tellez. For albumet ble de nominert til Spellemannprisen 2017 i klassen indie.
Leiv Amundsen

Utmerkelser

Amundsen ble innvalgt i Det Norske Videnskaps-Akademi i 1936 og ble æresmedlem i 1984.
Fylkesvei 4240

Fylkesvei 4240 går mellom Holmen og Bu i Sokndal kommune. Veien er 1,6 km lang.
Frem til 2019 hadde veien betegnelsen Fylkesvei 34.
Ust-Kut

Ust-Kut (russisk: Усть-Кут) er en by i Irkutsk oblast i Russland. Den ligger ved elva Lena, rundt 510 km nordvest for Irkutsk. Innbyggertall: 49 951 (folketelling 2002).
Byen ble grunnlagt i 1631 av kosakk-ataman Ivan Galkin, som bygde et fort der. Stedet fikk offisiell bystatus i 1954. 
I 1951 nådde jernbanen fra Tajsjet fram til Ust-Kut. Byen ble dermed den første og eneste elvehavna ved elva Lena med jernbaneforbindelse, og den ble dermed et viktig knutepunkt for frakt til og fra steder langs Lena, så som mesteparten av Jakutia. Ust-Kut markerte slutten på jernbanelinja til i 1974, da byggearbeidet startet på utvidelsen av banen, som nå er kjent som Bajkal-Amur-jernbanen (BAM), østover mot Bajkalsjøen og videre. Byen ble hovedkvarteret under byggingen av den vestlige seksjonen av BAM. 
Ust-Kut lufthavn ligger 9 km nord for byen.
Leon Trotskij var i eksil i Ust-Kut i noen år.
Øra

Øra er et industri- og havneområde i Fredrikstad kommune i Østfold. Området ligger sør for Gamlebyen på østsiden ved utløpet av Glomma. Sørøst for industriområdene ligger Øra naturreservat som er et betydelig våtmarksområde for fugl. Flere bedrifter har virksomhet på Øra. Deriblant Denofa, Nexans og Borg havn. Fredrikstad kringkaster lå tidligere på Øra.
Navnet kommer av norrønt aurr, 'grus', og sikter til elveavsetningene ved Glommas utløp.
Sykling under Sentralamerikanske og karibiske leker 1974

Sykling under Sentralamerikanske og karibiske leker 1974. Sykling var en av flere sporter i de tolvte sentralamerikanske og karibiske leker som ble arrangert i Santo Domingo i Den dominikanske republikk i perioden 27. februar til 13. mars 1974. Det var niende gangen som sykling var med i de sentralamerikanske og karibiske leker. Det var seks øvelser, kun for menn. Cuba ble beste nasjon med fire gullmedaljer foran Colombia og Jamaica med en hver.
Den antarktiske konvergens

Den antarktiske konvergens er den antarktiske polare frontalsonen, det vil si polarfronten på den sørlige halvkule. Ved den antarktiske konvergensen møter kalde antarktiske vannmasser de varmere subantarktiske vannmassene. Fenomenet forekommer langs en linje rundt Antarktika på ca. 58° sørlig bredde, men posisjonen til frontsonen varierer både gjennom året og fra år til år.
Kaldt overflatevann fra Sørishavet synker under det varmere og dermed lettere vannet fra de sørlige delene av Stillehavet, Atlanterhavet og Det indiske hav. Denne sonen er 32 til 48 km bred, og blandingen av vannmasser fører til stor marin produktivitet, spesielt for antarktisk krill.
Polarfronten på den nordlige halvkule skaper ikke dette fenomenet på grunn av landmassene som omkranser den polare regionen.
Den antarktiske konvergens er ikke bare et skille mellom to hydrologiske regioner, men den separerer også områder med særegent marint liv og forskjellige klima.
Sør-Shetlandsøyene, Sør-Orknøyene, Sør-Georgia og Sør-Sandwichøyene, Bouvetøya, Heard- og McDonaldøyene ligger sør for den antarktiske konvergens.
Kerguelen ligger omtrent på konvergensen, mens Falklandsøyene, Prince Edwardøyene, Crozetøyene, Île Amsterdam, Île Saint-Paul, Tierra del Fuego og Macquarieøya ligger nord for konvergensen.
Johan A. Schulze

Liv

Han ble cand. philol. i 1957. Fra 1947 var han ansatt i Norsk Målførearkiv, hvor han senere virket som førsteamanuensis, helt til han gikk av i 1993. I mange år arbeidet han med et norsk dialektatlas.
Schulze utga flere bøker om norske dialekter og skrev en rekke artikler i Maal og Minne. Han skrev artikler om språklige forhold for bygdebøkene for Bø, Sandsvær og Tjølling. Dessuten utga han bibliografier over flere norske språkforskere.
Raccoon Creek gasskraftverk

Raccoon Creek gasskraftverk er et varmekraftverk i Clay County, i delstaten Illinois i det nordlige USA. Anlegget har en installert produksjonskapasitet på 320 MW fordelt på 4 like store turbiner, på 76 – 114 MW hver. Operatør er energiselskapet Union Electric Co. 
Det stod ferdig utbygd i 2002. Brenselkilden er hovedsakelig naturgass.
Fylkesvei 4008

Fylkesvei 4008 går mellom Manneråk i Marnardal og Ertseid i Lindesnes. Veien er 10,2 km lang.
Før 1. januar 2010 hadde veien betegnelsen fylkesvei 452.
Frem til 2019 hadde veien betegnelsen Fylkesvei 306.
Pedro de la Rosa

Karriere

Pedro de la Rosa konkurrerte på høyt nivå med radiostyrte offroadbiler, før han i 1988 meldte overgang til gokart. I 1989 ble han mester i den spanske Formel Fiat Uno. I 1990 vant han det spanske Formel Ford 1600-mesterskapet. Han deltok også i det britiske Formel Renault 1600, og fikk to pallplasseringer. I 1991 kjørte han det spanske Formel Renault-mesterskapet, og fikk tre pallplasseringer, mens han året etter vant både det britiske og det europeiske Formel Renault. I 1995 vant han den japanske Formel 3-serien, og i 1997 ble det seier i Formel Nippon F3000.
I 1998 ble de la Rosa hentet inn som testfører for Formel 1-laget Jordan. Året etter kjørte han Formel 1 for Arrows, hvor han tok sitt første poeng på debutløpet sitt i Australia.
I 2000 sikret han seg et sete hos Jaguar som han kjørte for de to neste årene. Dårlige resultater sørget derimot for at han mistet sete før 2003.
I 2003 ble han testfører hos McLaren, og kjørte sitt første løp for laget under Bahrains Grand Prix, da fastføreren Juan Pablo Montoya måtte stå over løpet grunnet skade. Han sikret seg en 5.-plass og 4 poeng i tillegg til at han satt sin første raskeste runde.
Pedro de la Rosa fortsatte som testfører for laget i 2006, og fikk et fast sete fra Frankrikes Grand Prix da Montoya forlot Formel 1 for Nascar. Han tok sin første pallplassering under Ungarn Grand Prix i 2006, på en 2.-plass bak Jenson Button, som tok sin første seier.
Da Kimi Räikkönen forlot McLaren for Scuderia Ferrari før 2007, ble det spekulert i om De la Rosa skulle få setet og bli lagkameraten til Fernando Alonso. Setet gikk til slutt til Lewis Hamilton i stedet, den nykronede verdensmesteren i GP2. De la Rosa har vært testfører for McLaren siden.
Før 2010-sesongen ble det spekulert i om Pedro de la Rosa skulle få et sete hos det nye Campos Meta 1-teamet eller Sauber, og den 19. januar ble det klart at han skal kjøre for Sauber med Kamui Kobayashi som lagkamerat. Han mistet setet sitt til Nick Heidfeld før Singapores Grand Prix, men han valgte å ta over den gamle jobben til Heidfeld som offisiell Pirelli-dekk tester.
Panicale

Panicale er en by i provinsen Perugia i Umbria i Italia.
Junkers & Co.

Junkers & Co. (egentlig Junkers & Co. Warmwasser-Apparatefabrik) er et firma som ble grunnlagt i 1895 i Dessau i Tyskland av ingeniøren Hugo Junkers. Firmaet produserte hovedsakelig gassbadeovner og andre oppfinnelser av Junkers. I 1932 ble firmaet solgt til Robert Bosch GmbH, Junkers er idag et av Bosch-gruppens varemerker.
Augustinerkorherrene

Augustinerkorherrene (Konføderasjonen av regulære kanniker av St. Augustin, latin Canonicorum Regularium Sancti Augustini Confederati, forkortes C.R.S.A. eller Can.Reg.) er en katolsk kongregasjon.
Den oppsto i det 4. århundre, som en følge av at sekularprester organiserte seg under Augustins regel. I det 11. århundre ble den reorganisert som en mer formell orden, og i 1959 ble den definert som en konføderasjon av forskjellige kongregasjoner.
I Norge betjener augustinerkorherrer St. Paul menighet i Bergen, og den katolske biskopen av Oslo, Bernt Ivar Eidsvig, tilhørte den samme kongregasjonen av augustinerkorherrer da han ble utnevnt til biskop.
Utstein kloster skal i middelalderen ha vært et kloster tilhørende augustinerkorherrene.
Pan Records

Pan Records er et norsk plateselskap som har spesialisert seg på nyutgivelser av norsk 70-tallsmusikk innen flere sjangre, men med hovedvekt på folkemusikk og progressiv rock.
Summer

Etymologi

Summer er det engelsk ordet for «sommer». Ordet har opprinnelse i gammelengelske sumor.
Kritikk av den rene fornuft

Kritikk av den rene fornuft (Kritik der reinen Vernunft ) er en bok som regnes ofte som filosofen Immanuel Kants mest betydningsfulle verk.
Verket er erkjennelsesteoretisk og kalles også den første kritikk. De to øvrige er Kritikk av den praktiske fornuft (om praktisk filosofi og etikk) og Kritikk av dømmekraften (Blant annet om estetikk).

Overblikk

Her følger et overblikk over i hvilke avsnitt boken behandler hvilke emner.

Annen del: Den transcendentale logikk

Forstanden isoleres for å kunne fremheve den del av erkjennelsens tenkning som utelukkende har sin grunn i forstanden. Han ser altså bort fra all sansning, for å kunne finne a priori betingelsene for forstandens bruk.
Sandfjorden (Mehamn)

Sandfjorden er en fjord i Gamvik kommune i Finnmark. Fjorden har innløp mellom Bispen i vest og Bjørkevikneset i øst og strekker seg fem kilometer sørvestover til grenden Langstranda i enden av fjorden.
I tillegg til Langstranda ligger Sandfjord på vestsiden.
Fv263 passerer enden av fjorden.
Wagner Nunatak

Wagner Nunatak er en av Rambo Nunataks, 850 moh, som ligger 17 km sør for Blackburn Nunatak i Pensacolafjellene. Den ble kartlagt av U.S. Geological Survey (USGS) etter landmålinger og flyfoto tatt av U.S. Navy i 1956-66 og ble navngitt av Advisory Committee on Antarctic Names (US-ACAN) etter John K. Wagner, som var radioforsker ved Plateau-stasjonen vinteren 1967.
Vilhelm de Tonsberg

Familie

Han var sønn av amtmann Mathias de Tonsberg og Anne Cathrine Mechlenburg. I 1705 ble giftet han seg med Lene Sophie Kaas (1680–1732), datter av stiftamtmann Hans Kaas og Sophie Amalie Bjelke.
24K (band)

Musikkstil og påvirkninger

Etter debuten har 24K forsøkt mange ulike musikksjangre. På EP-en Hurry Up innarbeidet de pop, trance og dubstep inn i deres stil. På deres andre EP, U R So Cute, ble det innarbeidet elementer av hiphop og elektronisk dansemusikk.
Opera Østfold

Aurora blir til

I samarbeid med Den Norske Opera og Hundreårsmarkeringen Norge 1905 – 2005 ble det bestilt en ny opera av Trygve Madsen med Jon Bing som librettist. Operaen fikk navnet Aurora. Handlingen ble hentet fra Den Store Nordiske Krig og Carl XII fall på Fredriksten festning i 1718.
Aurora hadde sin verdenspremiere utendørs på Fredriksten festning i juni 2005. Østfold fylkeskommune sto som ansvarlig produsent i tett samarbeid med Den Norske Opera og Halden kommune. Oppsetningen ble en publikumssuksess og over 8000 mennesker overvar forestillingen. Iveren var derfor stor for å sette opp nye operaforestillinger på Fredriksten og allerede i 2007 ble Trubaduren av G. Verdi oppført.

Suksess og distriktsopera

Som et resultat av de to to suksessfulle oppsetningene tok Halden Kommune og Østfold fylkeskommune høsten 2007 initiativ til å opprette Opera Østfold / Fredriksten Festning. Et likeverdig samarbeid mellom de to partene førte til opprettelsen av Opera Østfold / Fredriksten Festning i januar 2008. Opera Østfold fikk status som Distriktsopera med støtte over Statsbudsjettet fra 2009.
Opera Østfolds første oppsetning som Distriktsopera var Turandot av Puccini sommeren 2009 med utsolgte forestillinger. Mona Levin skrev etter forestillingene: «Med denne oppsetningen av Puccinis storverk, Turandot, er det trolig satt ny standard for utendørs operaoppsetning i Norge.» (Aftenposten, 15.06.09).
Etter suksessen med Turandot har Opera Østfold befestet sin posisjon som distriktsopera og som en formidler av utendørsopera til et stort publikum i Fredriksten festnings spektakulære omgivelser. Et fullsatt Carmen (Bizet) i 2011 ble etterfulgt av Giuseppe Verdis Nabucco på Fredriksten festning i juni 2013 og Puccinis Tosca i juni 2015 – til strålende kritikker.

Østfold Operakor

Opera Østfold har sitt eget kor; Østfold Operakor, som deltar på alle de store oppsetningene. Kormester er Vigdis Djupang.
Centro Costarricense de la Ciencia y la Cultura

Centro Costarricense de la Ciencia y la Cultura («Costaricansk senter for vitenskap og kultur») er et kompleks i Costa Ricas hovedstad San José som omfatter Museo de los Niños («Barnas museum»), Auditorio Nacional (nasjonalauditoriet), Galería Nacional (nasjonalgalleriet) og Complejo Juvenil («Ungdomskomplekset»).
Senteret ble etablert i 1994. Det holder til i bygninga til det tidligere sentralfengselet, Penitenciaría Central, som ble åpna i 1909 og fungerte i 70 år. Det befinner seg nord i byen, i distriktet Merced.
Callicore

Utseende

Stort sett middelsstore (vingespenn 35 – 80 mm) sommerfugler med brede vinger. Kroppen er slank, antennene tynne men tydelig kølleformede, rundt halvparten så lange som forvingene. Vingene er på oversiden sterkt farget, mønstret i mørkebrunt eller svart og gult eller rødt. Noen arter kan være svært fargerike. Vingene er ofte vel så fargerike på undersiden som på oversiden. Bakvingens underside er hvit med konsentriske, svarte sirkler, i midten et sett med ringer som veldig ofte danner tallene «88», «89» eller «80». De blir derfor gjerne kalt 88-sommerfugler. Larvene er gjerne tornete med utvekster på hodet.

Levevis

Biblidinae er tropiske skogsinsekter. Larvene lever spesielt på planter i vortemelkfamilien (Euphorbiaceae), almefamilien (Ulmaceae) og Burseraceae. De voksne sommerfuglene besøker gjerne blomster, men drikker også fra råtnende frukt og åtsler.
Callicore-artene lever i tropisk regnskog, der de ofte finnes i nærheten av bosetninger.
Livssyklusen deres er ukjent.
Jean av Luxembourg

Bakgrunn

Jean var sønn av storhertuginne Charlotte av Luxemburg og prinsgemal Felix av Bourbon-Parma. Han var den første mannlige arving siden fyrstehuset ble etablert.

Andre verdenskrig

Under andre verdenskrig ble Luxembourg okkupert av tyske tropper, og storhertugfamilie flyktet via Lisboa og London til USA. Under krigen studerte Jean statsvitenskap ved Université Laval i Québec i Canada. Han reiste rundt i Nord- og Syd-Amerika for å samle støtte for sitt land. I november 1942 meldte han seg som frivillig i Irish Guards i den britiske hæren, tok militær utdannelse ved Royal Military Academy Sandhurst ble i juli 1943 løytnant. Noen dager etter landgangen i Normandie ble han i juni 1944 sendt til kontinentet. Han deltok i slaget om Caen og i frigjøringen av Brussel. Sammen med allierte styrker rykket han inn i hjemlandet 10. september 1944, men vendte snart tilbake til sin enhet og deltok i kampene ved Arnhem. Mot slutten av januar 1945 deltok han i kampene ved Reichswald. Jean tjenestegjorde krigen ut.

Arvefyrste og storhertug

Som arvefyrste engasjerte Jean seg blant annet i speiderbevegelsen og IOC.
Hans mor abdiserte i 1964. Selv abdiserte han i 2000, 79 år gammel, til fordel for sin sønn Henri.
Han døde den 23. april 2019.

Utmerkelser

For sin innsats under andre verdenskrig mottok Jean det luxembourgske Croix de guerre med palme, samt Croix de la Résistance og Médaille militaire. Han mottok britiske 1939-1945 Star, France and Germany Star, Defence Medal og War Medal 1939-1945, det belgiske Croix de guerre, det franske Croix de guerre, amerikanske Silver Star og det nederlandske Orlogsherinneringskruis.
Storhertug Jean var innehaver av storkors med kjede av St. Olavs orden.
Pål Varhaug

Begynnelsen

Pål Varhaug startet sin karriere i gokart bare fem år gammel. I 2006 ble han Norgesmester i KF3 (ICA jr.). I 2007 debuterte han i det sveitsiske Formel Renault-mesterskapet, bare 16 år gammel. Han vant fire løp og ble nummer to sammenlagt.

Italiensk mester i Formel Renault 2,0

I 2008 kjørte han både europeisk og italiensk Formel Renault 2.0. Han vant det italienske mesterskapet overlegent, og ble den yngste vinneren av dette mesterskapet noensinne. I Euroserien ble hans beste resultat en femteplass i konkurranse med rundt 50 førere. Pål Varhaug var også blant de yngste førerne i dette mesterskapet. Finske Valtteri Bottas vant mesterskapet sammenlagt.

International Formula Master

I 2009 kjørte Varhaug International Formula Master og startet sesongen svært bra med flere pallplasseringer. Tekniske problemer ødela litt mot sluten av sesongen, men likevel ble han nummer fem sammenlagt, og han ble nest beste nybegynner. Vinner av mesterskapet ble Fabio Leimer.

GP3

I 2010 kjørte han det helt nye GP3-mesterskapet, kun to hakk under Formel 1, for teamet Jenzer Motorsport. Han ble historisk da han vant tidenes første GP3-løp i Barcelona.

GP2

I 2011 kjørte Pål Varhaug GP2 for teamet DAMS. I sitt første år i GP2 kom han på 23.-plass sammenlagt med 0 poeng. Pål sin beste plassering var 8.-plass i sprintløpet i Spania. Varhaugs teamkamerat Romain Grosjean ble GP2-mester med 89 poeng.
Mo herredsstyre 1842–1844

Mo herredsstyre 1842−1844 er en oversikt over representanter i Mo herredsstyre, etter herredsstyrevalget i 1842. Valget ble avholdt den 20. juni 1842.
I 1842 var det direkte valg på personer. De som fikk flest stemmer ble herredsstyremedlemmer.